Radošovský, Marián, poslanec NR SR (2014-09-17):
Ďakujem pekne za slovo. Vážená pani predsedajúca, pani generálna riaditeľka, som si myslel, že sa nedostanem ani k slovu po týchto ťažkých prekáračkách. Ak dovolíte, ja budem vecný, nebudem emotívny, budem hovoriť suché veci, ale myslím, že so znalosťou. Prvé musím skonštatovať teda, že správa je z roka na rok konsolidovanejšia. Druhé, čo by som chcel teda upozorniť a už teda pôjdem rovno k veci, je tam interesantná suma, ktorá je v kapitole 142 na str. 14 a to je štruktúra pohľadávok známych zmlúv za poľnohospodárske využitie pôdy, je to suma cez 3 mil. eur, kde vlastne 95 % dlhu je z veľkej privatizácie. Čiže z toho nešťastia, ktoré postihlo Slovensko v istých chvíľach a dodnes vidíte, aké máme následky a ja si zasa pamätám iné následky, ktoré som mal v číslach, keď som fungoval na ministerstve, boli to miliardy, ťažké miliardy. Otázka na pani generálnu, ako stoja tieto pohľadávky z hľadiska vymožiteľnosti, či sú ešte vôbec dosiahnuteľné a celkom iste by bolo dobré a zaujímavé a ja by som aj žiadal, aby boli zverejnené zoznamy dlžníkov v tejto sume a samozrejme aj s výškou dlhu. Predpokladám, že v mnohých prípadoch títo ľudia zároveň aj dneska sú nájomcami pôdy cez SPF, akejkoľvek, či štátnej alebo spravovanej a myslím si, že je to, napriek tomu, že nie sú to tie isté právnické osoby, aleže sú to fyzické osoby, ktoré jednoducho fungujú v rozličných právnických osobách, že je to dôvod na zrušenie nájomných zmlúv. Ďalšou zaujímavosťou je kapitola 153 zvýšenie výmery pozemkov v správe a nakladaní SPF o 2 168 ha, to je vlastne následok to, čo tu bolo povedané ROEP-ov a pozemkových úprav, ktoré, mimochodom, stále ich pokladám za pomalé, ale to nie je otázka len tejto vlády, to je otázka všetkých vlád, ktoré mali možnosť a nespravili patričné kroky, aby ROEP-y a pozemkové úpravy boli rýchlejšie, efektívnejšie, lacnejšie a aby sa ľudia vlastne dostali k tomu listu vlastníctva, ktorý potrebujú. Túto pôdu, tých 2 168 ha pokladám vlastne tak za takú pôdu priznanú, vynútene priznanú, pretože to ukazuje len na fakt, ktorý sme už dávno poznali a dávno vieme, že mnoho poľnohospodárskych subjektov, či fyzických osôb, či právnických osôb, bezplatne užíva stovky a tisíce hektárov pôdy, čo ich neskutočne zvýhodňuje oproti tým, ktorí sú v tomto smere korektní a ktorí platia a majú pôdu ozaj reálne prenajatú, majú reálne zmluvy. V tomto smere samozrejme, že SPF je ten, ktorý je obeťou a tu by malo ukočírovať tieto veci ministerstvo cez Pôdohospodársku platobnú agentúru, ktorá ak by vyžadovala jednoduché pravidlo, že pôda, ktorá je požadovaná na podporu, má byť aj zazmluvnená a preukázať zmluvy, tak by sme mali priznanú všetku pôdu, ktorá na Slovensku je, tak ako ju vykazujú výmery katastrov, alebo ako ich vykazuje nalietavanie, to znamená kontrola pre PPA. Pri subjektoch, ktoré takto roky, desiatky rokov zatĺkajú pôdu, je to dôvod znovu na neobnovenie zmluvy následne po ROEP-och a po pozemkových úpravách, to je dôvod na ich dištanc, pretože oni zámerne, oni vedia, oni majú presne zosumarizované svoje katastre a vedia, komu ktorý hektár patrí a sú ticho ako voš pod chrastou, keď majú stovky hektárov takto nepriznanej pôdy a bez nájomných vzťahov. Toto ukazuje ešte aj na trošku inú záležitosť, ktorá, a teraz ja nechcem ani vás obviňovať, pretože ani sa nepoznáme, viem, ako fond v tejto chvíli pracuje, na druhú stranu o tých politických tlakoch, tie vždycky boli, sú a budú, viem, že vy im do značnej miery odolávate, mám o tom informácie. Ale je čas zmeniť ekonomické podmienky pre nájom poľnohospodárskej pôdy vo vlastníctve štátu, alebo v správe SPF. Nájmy, reálne nájmy sa dnes pohybujú kdesi úplne inde, ak budem teda hovoriť o tržných nájmoch. A neviem, prečo by sa nemal štát správať tržne, tržne a keď zoberiem tabuľky, ktoré sú len prílohou správy, tak tam mám vlastne manuál, 36 eur za hektár v nitrianskom okrese, keď nájmy sa tam pohybujú päťkrát viac, reálne nájmy sa tam pohybujú päťkrát viac. Novozámocký okres 51, už to je aká disproporcia medzi Nitrou a Novými Zámkami. Ja viem, že ma budú v istej chvíli ako ľudia preklínať, ale ja som tiež poľnohospodár a ako netrápi ma to, pretože už bolo dosť takýchto ťahov, až podťahov a konečne treba urobiť v tomto systém, poriadok a samozrejme zvýšiť aj tržby pre štát a samozrejme, to by zasa viedlo k rýchlejšiemu vykonávaniu ROEP-ov, pozemkových úprav, to je zdroj na tieto operácie. Ešte trošku štuchnem ani nie do osieho hniezda, ale zrovna do hniezda sršňov a to poľovníctvo a nájmy poľovné. Ja som bol vtedy štátny tajomník, keď sme zdvihli, rapídne sme zdvihli ceny nájmov za poľovné celky a myslím si a ja si za tým stojím, že to boli reálne ceny. A teraz vám len poviem štyri čísla, ktoré v správe sú a ktoré si ktokoľvek môže prečítať a môže si ich porovnať, aké sú rozdiely a to je, ja som nepozeral, kedy sú robené zmluvy, ale jasne to naznačuje na to, ako v rozličných časoch boli robené nájomné zmluvy, to znamená, že niektoré dobiehajú a niektoré sú už nanovo a budem hovoriť iba o tých, ktoré sa dajú exaktne v tej správe vyčísliť, nepozeral som sa do vašich zmluvných vzťahov ani účtovníctva. Banskobystrický okres a budem hovoriť iba o nájme lesného pôdneho fondu LPF, v Bystrici je nájom za hektár poľovného pozemku 9,22 eur, v Liptovskom Mikuláši 18,50 eur, v Prešove 0,21 eur, v Trenčíne 0,27 eur a sú to oblasti, ktoré keď ich z poľovného hľadiska porovnám, ktoré sú porovnateľné. Sú to nejakého druhu jelenie oblasti, to znamená, že porovnávam porovnateľné. Tu sú ďalšie zdroje, ďalšie zdroje na to, aby ste jednoducho mohli lepšie, efektívnejšie hospodáriť a samozrejme a ani nikoho neukracovali, nikoho neuprednostňovali. Samozrejme, že viem, že to sú nie vaše hriechy, že sú to hriechy iné, iných ľudí, ktorí lobovali, ovplyvňovali, atď., ale tu je pes zakopaný, v týchto dvoch číslach a vôbec si nemyslím, že štát nemá mať pôdu, myslím si, že má mať pôdu a že tá pôda je dôležitá v istej chvíli na to, aby štát vedel pružne reagovať na mnohé veci, ale je problém s reštitúciami a ja som sám už kedysi nahováral ľudí, že jednoducho mali vytvoriť asociáciu a mali zažalovať Slovenskú republiku. Pretože je dvadsaťpäť rokov po revolúcii, majetky boli zobraté zo dňa na noc, alebo z noci na deň, ale, ale návrat ani po dvadsiatich piatich rokoch a tam je maslo na hlavách pozemkových úradov, ale sčasti aj SPF v minulosti, ale samozrejme sa to stále ťahá. No a rád by som sa dočkal, na záver poviem, rád by som sa dočkal času, kedy budú všetky zmluvy, to znamená, zmluvy o nájme poľnohospodárskej pôdy na poľnohospodárske využitie, zmluvy o lesnej pôde a tak isto aj o nájme pre poľovné účely, práva výkonu poľovného, že by boli zverejnené a že by boli dostupné tak, ako sú všetky zmluvy na internete, aby sme jednoducho videli. No, no sú, len sú tak zašifrované, že sa k nim ťažko dostať, to znamená, bežný človek sa k nim nedostane. My sa k nim dostaneme tak, ale, ale bežný človek sa k nim nedostane, to znamená, že toto by bol ideálny stav, keď jednoducho by toto bolo evidentné a ľahko dostupné. To znamená, možno treba zvýrazniť na tej, na tej vašej stránke, že... Ďakujem pekne za pozornosť.